HISTÓRIA ŠKOLY

31. augusta 1959 bola nová budova školy v Dolných Krškanoch slávnostne odovzdaná do používania. Pravidelné vyučovanie v novej budove sa začalo **3. septembra 1959** a bola zariadená aj 9. trieda, do ktorej dochádzali žiaci z Horných Krškán, Ivanky pri Nitre a Branču. V tomto školskom roku navštevovalo školu **450 žiakov v 16 triedach**, pedagogických zamestnancov bolo 20. Riaditeľom školy bol **Michal Valent**, zástupca riaditeľa **Jozef Mikláš**.

V školskom roku 1970/71 sa stal novým riaditeľom školy **Ján Krbušík** a zástupcom školy **Ivan Meňhart**. V roku 1973 sa obec Dolné Krškany stala súčasťou Nitry a škola zmenila názov na ZDŠ Nitra – Dolné Krškany. V školskom roku 1982/1983 už ZŠ v Horných Krškanoch definitívne zatvorila brány a všetci z nej prešli do ZŠ Dolné Krškany. Keďže školská jedáleň bola v nevyhovujúcich podmienkach v suteréne školy a jej kapacita už nestačila na počet stravníkov, vybudovala sa v areáli školy budova školského klubu a školskej jedálne.

V roku 1988 sa začala stavať školská telocvičňa, no po novembri 1989 bola jej výstavba prerušená. V školskom roku 1991/92 si kolektív zvolil za riaditeľa **Ľubomíra Martišoviča**, zástupkyňou sa stala **Viera Štefaničková**.

Dostavba školskej telocvične pokračovala až v roku 1992 a bola dokončená a daná do užívania v roku 1993.

Po odchode riaditeľa školy **Ľubomíra Martišoviča** od 1. apríla 2004 bol na miesto riaditeľa školy zvolený   
**PaedDr. Peter Zákopčan**. Od 1. septembra 2004 bola zrušená ZŠ Nitra – Dolné Krškany a jej zlúčením s materskou školou vznikol nový právny subjekt ***ZŠ s MŠ, Novozámocká, 129, Nitra***. Za riaditeľa školy bol znovu zvolený PaedDr. Peter Zákopčan. Zástupkyňou pre ZŠ sa stala **Mgr. Melinda Drdoľová** a od 1.10.2018 zástupkyňou pre MŠ **Andrea Dučajová**.

Základná škola má elokované pracovisko na Orechovom dvore pre ZŠ a 1.triedu v materskej škole.

Riaditeľkou školy sa od 1.7.2019 stala **Mgr. Melinda Drdoľová**, zástupcom pre ZŠ sa stal **PaedDr. Peter Zákopčan. Od 1.9.2022 je zástupcom školy PaedDr. Maroš Salva.**